Diari Oficial de la Generalitat Valenciana


Sumari del DOGV 4134, del 23-11-2001 (2001/10584)

Informació pública de la convocatoria per a cobrir dues places de socorrista-monitor de natació.
------------------------------------------------------------------------------------------------

### Dades del document

Número de DOGV
:   4134

Data del DOGV
:   23-11-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/10368


Data del document
:   17-09-2001

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * administració local
    * concurs administratiu

Informació pública de la convocatoria per a cobrir dues places de socorrista-monitor de natació. [2001/10113]
  
En compliment de l'acord adoptat per la Comissió municipal de Govern de data 27 de juliol de 2001, es publica la convocatòria de l'oposició lliure per cobrir amb personal laboral fix, dues places de socorrista-monitor de natació segons les bases següents:
  
1. Objecte de la convocatòria
  
És objecte de la present convocatòria el proveïment amb el caràcter de personal laboral fix mitjançant el sistema selectiu d'oposició lliure, de dues places de socorrista-monitor de natació, pertanyents a la Secció d'Esports de la Plantilla de Personal Laboral, inhcloses en l'Oferta Pública d'Ocupació de l'any 1999.
  
1.1. Publicitat de la convocatòria.
  
La convocatòria serà anunciada al Butlletí Oficial de la Província i al Diari Oficial de la Generalitat Valenciana. Es farà pública al tauler d'edictes de la Corporació i se n'inserirà un extracte al Boletín Oficial del Estado.
  
2. Condicions dels aspirants
  
Per a prendre part en l'oposició caldrà:
  
2.1. Condicions generals:
  
2.1.1. Tenir complerts 18 anys d'edat.
  
2.1.2 Tenir el títol de graduat escolar, FP 1 o equivalent, com a mínim, o complir les condicions requerides per obtenir-lo, en la data en què finalitze el termini de presentació d'instàncies.
  
2.1.3. Tenir la capacitat física i psíquica suficient per al normal exercici de la funció.
  
2.1.4. No trobar-se inhabilitat penalment per a l'exercici de funcions públiques.
  
Els aspirants que no tinguen la nacionalitat espanyola no hauran d'estar sotmesos a sanció disciplinària o condemna penal que impedesca en llur Estat l'accés a la funció publica
  
2.1.5. No haver estat separat, mitjançant expedient disciplinari, del servei de cap de les Administracions públiques.
  
2.1.6. Tenir el títol de socorrista aquàtic amb llicència en vigor, expedit per la Federació Espanyola de Salvament i Socorrisme, per alguna federació d'àmbit autonòmic o per la Creu Roja Espanyola, que faculten per a l'exercici de les funcions del lloc.
  
2.1.7. Estar en possessió del títol de monitor de natació o títol superior a aquest en la matèria.
  
2.2. Equivalència de títols.
  
En el cas de titulacions obtingudes a l'estranger, caldrà estar en possessió de la credencial que n'acredite l'homologació.
  
Pertoca a l'autoritat acadèmica competent declarar l'equivalència de títols.
  
3. Instàncies.
  
3.1. Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la Corporació. Caldrà presentar-les al Registre General d'aquesta durant el termini de vint dies naturals comptadors a partir de l'endemà de la publicació de l'extracte de la convocatòria al Boletín Oficial del Estado.
  
Els opositors manifestaran en la instància que reuneixen tots i cascuns del requisits que s'exigeixen en la base segona, referits a la data en què finalitze el termini de presentació d'instàncies.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions públiques i del Procediment administratiu comú. En aquest cas, haurà d'estampar-se en la pròpia sol·licitud el segell de l'organisme en què es presente o el segell de certificació postal de qualsevol Oficina de Correus.
  
3.2. Minusvàlids.
  
Els aspirants amb minusvalideses que sol·liciten adaptació de temps i mitjans per fer l'examen hauran de fer constar en la instància llur condició de minusvàlids i la discapacitat que els afecta.
  
3.3 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 1.120 pessetes en concepte de taxes per drets d'examen.
  
Aquestes taxes es faran efectives, directament o mitjançant transferència, al compte denominat «Taxa inscripció proves selecció» de la Caixa d'Estalvis del Mediterrani situada a la Plaça de Baix núm. 11, de què és titular l'Ajuntament d'Elx i que té el codi d'identificació següent: 0006 14 0312778637. Caldrà especificar en el document d'ingrés a quina prova selectiva correspon.
  
L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
3.4 Exempció de la taxa
  
Per obtenir dret a tal exempció, caldrà aportar, amb la instància, certificació expedida per l'organisme competent en la matèria (actualment l'Institut Nacional d'Ocupació) en què es dirà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació. Si no pogués aportar-se tal certificació en el moment de presentar la instància, s'ingressarà la taxa. L'interessat podrà sol·licitar-ne la devolució durant els deu dies següents a la finalització del termini d'admissió de sol·licitud, mitjançant instància a què acompanyarà llavors l'esmentada certificació.
  
El fet de no presentar l'esmentada certificació, sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.
  
4. Admissió d'aspirants.
  
4.1. Relació d'aspirants.
  
Durant el termini màxim d'un mes comptador a partir de la data de finalització del termini previst en la convocatòria per a presentació d'instàncies, es farà públic la Butlletí Oficial de la Província el lloc on es troba exposada la llista d'admesos i exclosos, així com la data, l'hora i el local de celebració de les proves. Durant els deu dies hàbils següents a l'esmentada publicació al Butlletí, els interessats podran corregir els defectes que hagen originat les possibles exclusions, així com presentar al·legacions que seran tingudes en compte en la resolució per la qual s'eleve a definitiva la resolució d'aspirants.
  
4.2. Seran causes d'exclusió, ultra les ja assenyalades:
  
No reunir cap dels requisits a què es refereix la base segona.
  
L'omissió de la firma en la sol·licitud.
  
L'omissió en la sol·licitud del número de DNI.
  
5. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1. Composició.
  
President:
  
- El de la Corporació o membre d'aquesta en qui delegue.
  
Vocals:
  
- Un representant de l'administració del Consell de la Comunitat Valenciana.
  
- Un regidor del Partit Popular.
  
- Un metge d'empresa o un ATS d'empresa.
  
- Un tècnic de la Secció de Personal.
  
- Un tècnic de l'àrea sociocultural.
  
- Un socorrista-monitor de natació.
  
- Un representant dels treballadors, de categoria igual o superior a les places convocades, a proposta de la representació sindical.
  
Secretari:
  
- El de la Corporació o funcionari en qui delegue.
  
5.2. Suplents.
  
El Tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3. Designació i publicitat.
  
La designació dels membres del tribunal i dels seus assessors es farà pública al Butlletí Oficial de la Província i al tauler d'edictes de la Corporació.
  
La publicació de la seua composició nominal es verificarà almenys un mes ans del començ de la celebració de les proves.
  
5.4. Constitució i actuació.
  
El Tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5. Assessors tècnics.
  
Quan la naturalesa de les proves així ho requeresca, podran designar-se assessors especialistes que col·laboraran amb el Tribunal exercint llur respectiva especialitat tècnica.
  
5.6. Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
- Els qui en els cinc anys anteriors a la publicació de la convocatòria haguessen fet tasques de preparació d'aspirants a proves selectives d'accés a l'administració Pública.
  
- Els qui es troben inclosos en algun dels supòsits a quès es refereix l'article 28.2 de la Llei 30/92.
  
Així mateix, els aspirants podran recusar-los en la forma prevista a l'article 21 de l'esmentada Llei.
  
5.7. De l'absència del president.
  
Si un cop constituït el Tribunal i iniciada la sessió se n'absentàs el president, aquest haurà de designar d'entre els vocals concurrents el qui el substituirà durant la seua absència, que podrà ser, en primer lloc, un regidor si n'hi hagués i, si no, el vocal de major edat.
  
5.8. Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
6. Començ i desenvolupament de les proves
  
6.1. Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser fer-se conjuntament, s'iniciarà per aquells aspirants el primer cognom dels quals comença per la lletra «Q».
  
L'aspirant acudirà a les proves provist del DNI perquè, en qualsevol moment de la realització de l'exercici, puga ser comprovada la seua identitat.
  
L'aspirant quedarà decaigut en el seu dret a prendre part en les proves si acudeix als llocs de celebració quan ja s'hagen iniciat aquelles o per la inassistència a aquestes, tot i que això es dega a causes justificades. Tractant-se de proves de caràcter individual i successiu, el Tribunal podrà apreciar les causes al·legades i admetre l'aspirant, sempre i quan aquestes proves no hagen finalitzat i l'admissió no menyscabe el principi d'igualtat.
  
6.2. Dates d'examen.
  
Un mes ans de començar els exercicis es faran públics al Butlletí Oficial de la Província el dia, l'hora i el local en què hauran de celebrar-se.
  
Al final de cada exercici el Tribunal farà saber als opositors el lloc i el moment d'iniciació del següent amb, si més no, dotze hores d'antelació al començ d'aquest, si es tracta del mateix exercici, o de quaranta-huit hores si es tracta d'un nou exercici.
  
Entre la finalització d'un exercici i el començ del successiu no podrà transcórrer un període inferior a setanta-dues hores ni superior a quaranta-cinc dies naturals.
  
Podran ser modificats aquests terminis, estant-hi d'acord el Tribunal, si la totalitat dels aspirants concurrents presta per escrit el seu consentiment.
  
7. Exercicis de l'oposició
  
Els exercicis de l'oposició seran els següents, amb el caràcter i contingut que s'assenyala:
  
7.1. Caràcter i contingut dels exercicis.
  
7.1.1. Primer. Obligatori, eliminatori i qualificable de 0 a 10 punts.
  
Resolució d'un qüestionari de 75 preguntes amb 4 opcions de resposta cascuna d'elles, de les quals només una serà vàlida, sobre el contingut del conjunt del temari de l'Annex I de la convocatòria i sobre les funcions del lloc (Annex II), de dificultat adequada a la categoria del lloc. Seran penalitzades les respostes errònies.
  
El qüestionari podrà contenir, ultra això, preguntes de reserva a les quals els aspirants hauran de respondre perquè siguen valorades, en substitució de les que, eventualment, el Tribunal declaràs invalidades per causes justificades.
  
7.1.2. Segon. Obligatori, pràctic, eliminatori i qualificable de 0 a 10 punts.
  
Dividit en dues parts elimintòries. S'exigeix obtenir almenys 5 punts en cadascuna d'elles per superar-les.
  
a) Demostrar competències o habilitats professionas en situacions de salvament, en piscines i/o en altres medis aquàtics.
  
b) Demostrar sobre un ninot de reanimació la manera d'execució pràctiques de tècniques de primers auxilis. Durant la realització d'aquesta prova el Tribunal podrà formular a l'aspirant preguntes complementàries o aclaridores sobre l'exercici.
  
7.1.3. Tercer. Teoricopràctic, obligatori, eliminatori i qualificable de 0 a 10 punts.
  
Realitzar i exposar oralment una programació de continguts i objectius propis del seu àmbit competencial.
  
7.1.4. Quart. Oral, obligatori, no eliminatori i qualificable de 0 a 1 punt.
  
Demostrar coneixements orals de valencià de nivell elemental.
  
7.2 Minusvalideses
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el Tribunal els facilitarà les adaptacions possibles de temps i de mitjans per a la realització de les proves.
  
A tal efecte, també hi assenyalaran el tipus d'adaptacions que necessiten, les quals, en cap moment, no menyscabaran els nivells de coneixement exigibles per a superar les proves.
  
7.3. Anonimat
  
En la realització dels exercicis escrits, sempre que siga possible, caldrà garantir l'anonimat dels aspirants.
  
8. Qualificació de les proves selectives
  
8.1. Qualificació.
  
Els membres del tribunal qualificaran els exercicis de l'oposició amb una puntuació que s'assenyala en la base setena.. Seran eliminats els aspirants que no assolesquen un mínim de 5 punts en cascun dels de caràcter eliminatori.
  
Les qualificacions seran adoptades sumant les atorgades pels distints membres del Tribunal i dividint el total pel nombre d'assistents d'aquell. Hom hi negligirà les dues puntuacions extremes ?la major i la menor- de les concedides o, si escau, una de les que apareguen repetides com a tals i això quan disten de més de dos punts de la més propera.
  
8.2. Publicitat.
  
Les qualificacions de cada exercici es faran públiques al tauler d'edictes de la Secció de Personal el mateix dia en què siguen acordades.
  
8.3. Qualificació definitiva.
  
L'ordre de qualificació definitiva serà el resultant de la suma total de punts obtinguts en les proves realitzades.
  
8.4. Igualtat en la qualificació.
  
En cas d'empat hom acudirà per dirimir-lo a la major puntuació assolida en cascun dels exercicis, cosa que s'aplicarà successivament en l'ordre en què hagen estat realitzats. En un altre cas es decidirà mitjançant un sorteig.
  
9. Relació d'aprovats, presentació de documents i contractació.
  
9.1. Relació d'aspirants aprovats i contractació.
  
Terminada la qualificació dels concursants, el Tribunal publicarà la relació d'aprovats per ordre de puntuació. Aquests no podran ultrapassar el nombre de places convocades. El Tribunal elevarà l'esmentada relació a la Presidència de la Corporació perquè formule la corresponent proposta de contractació. Remetrà alhora a aquesta autoritat l'acta de l'última sessió on hauran de figurar, per ordre de qualificació, tots els opositors que, havent superat totes les proves, ultrapassen el nombre de places convocades.
  
9.2. Presentació de documents.
  
Els opositors aprovats presentaran a la Secció de Personal d'aquest Excm. Ajuntament, durant el termini de vint dies naturals comptadors a partir de la publicació de la llista d'aprovats, els documents acreditatius de reunir les condicions que per tal de prendre part en les proves s'exigeixen en la base segona, que són:
  
9.2.1. Còpia autentificada o fotocòpia del Document Nacional d'Identitat acompanyada de l'original per a la seua compulsa.
  
Els aspirants de nacionalitat distinta a l'espanyola aportaran el passaport o un altre document oficial (fotocòpia acompanyada de l'original per a la seua compulsa) per poder acreditar la seua edat.
  
9.2.2. Còpia autentificada (o fotocòpia que caldrà presentar acompanyada de l'original per a la seua compulsa) del certificat d'escolaritat o equivalent. Si aquests documents s'expedeixen després de la data en què finalitza el termini de presentació d'instància, caldrà justificar el moment en què conclogueren els estudis.
  
En el cas de titulacions obtingues a l'estranger, caldrà presentar la credencial de llur homologació.
  
9.2.3. Certificat acreditatiu de no patir cap malaltia ni defecte físic ni psíquic que impedesca el normal exercici de la funció, que serà expedit pel Gabinet Mèdic d'Empresa. Aquest sotmetrà l'aspirant a totes les proves de determinació que considere convenients.
  
Els aspirant amb minusvalidesa acreditaran trobar-se afectats per alguna discapacitat de grau igual o superior al 33%, compatible amb les funcions del lloc, mitjançant certificació expedida pel Centre Base d'Orientació, Diagnòstic i Tractament de la Conselleria de Treball i Seguretat Social o d'un altre organisme amb igual competència en la matèria.
  
9.2.4. Certificat de no trobar-se inhabilitat penalment per a l'exercici de funcions públiques.
  
Els aspirants que no tinguen la nacionalitat espanyola hauran de presentar, a més de la declaració relativa a l'Estat Espanyol, declaració jurada o promesa de no estar sotmesos a sanció disciplinària o condemna penal que impedesca en l'Estat d'on són l'accés a la funció pública.
  
9.2.5. Declaració jurada de no haver estat separat, mitjançant expedient disciplinari, de qualsevol Administració o ocupació pública.
  
9.2.6. Còpia autentificada o fotocòpia (que caldrà presentar acompanyada de l'original per a la seua compulsa) del títol de socorrista aquàtic amb llicència en vigor expedit per la Federació Espanyola de Salvament i Socorrisme, per alguna federació d'àmbit autonòmic o per la Creu Roja Espanyola, que faculte per a l'exercici de les funcions del lloc.
  
9.2.7. Còpia autentificada o fotocòpia (que caldrà presentar acompanyada de l'original per a la seua compulsa) del títol de monitor de natació o de títol superior a aquest en la matèria.
  
Ultra això, caldrà presentar declaració de compatibilitat i de no percepció d'havers passius.
  
9.3. Pèrdua del dret a la contractació.
  
Si durant el termini assenyalat, tret de causes de força major, no presenten la documentació o presentant-la no reuneixen els requisits exigits o incorren en falsedat, no podran ser contractats. Quedaran anul·lades totes les actuacions, sense perjuí de la responsabilitat en què puguen haver incorregut per falsedat en la instància.
  
9.4. Formalització de contracte.
  
Un cop fets els tràmits anteriors, els aspirants seran objecte de contractació laboral ordinària per temps indefinit. Hauran de formalitzar el corresponent document durant el termini de vint dies hàbils comptadors a partir de l'endemà de la completa presentació de la documentació acreditativa de les condicions de la base segona. Si no subscriuen el contracte durant el termini assenyalat, els aspirants seran declarats decaiguts en el dret a ocupar la plaça.
  
10. Incidències
  
El Tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició en tot allò no previst en aquestes bases.
  
11. Facultat de l'alcaldia
  
El Sr. alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
12. Impugnació de la convocatòria.
  
La convocatòria, les seues bases i tots els actes administratius que se'n deriven i es deriven de les actuacions del Tribunal podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment administratiu comú (modificada per la Llei 4/1999, de 13 de gener).
  
Concretament, contra les qualificacions del Tribunal, a partir de llur publicació, els aspirants podran presentar:
  
- Durant el termini de quaranta-huit hores, les reclamacions o al·legacions que estimen oportunes, que seran resoltes pel mateix Tribunal.
  
- Durant el termini d'un mes, recurs d'alçada, que serà resolt pel president de la Corporació.
  
13. Legislació aplicable
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les Administracions locals; el Decret 33/99, de 9 de març, del Govern Valencià; i altres disposicions normatives que resulten d'aplicació.
  
ANNEX I
  
Programa de temes de l'oposició lliure per a cobrir en propietat dues places de socorristas-monitor de natació
  
Tema 1. La Constitució espanyola de 1978. Principis generals.
  
Tema 2. Drets i deures fonamentals dels espanyols.
  
Tema 3. El municipi. El terme municipal. La població. L'empadronament.
  
Tema 4. Organització municipal. Competències.
  
Tema 5. Nocions bàsiques sobre anatomia, fisiologia i psicologia humanes.
  
Tema 6. Tècniques i materials de primers auxilis.
  
Tema 7.Principis generals de salvament i socorrisme aquàtic.
  
Tema 8.Factors a tenir en compte per a elegir la forma d'entrar en l'aigua.
  
Tema 9. Objectius d'una correcta entrada a l'aigua..
  
Tema 10. La flotació.
  
Tema 11. Amollades. Tècniques d'amollada. Comportament de la persona que creu ofegar-se. Conducta a seguir pel socorrista aquàtic.
  
Tema 12. Mètodes de remolc en el salvament aquàtic.
  
Tema 13. Sistemes per a traure l'accidentat de l'aigua.
  
Tema 14. El salvament aquàtic en funció del lloc en què es produeix.
  
Tema 15. La planificació i organització de programes.
  
Tema 16. L'avaluació de programes. Models. Tipus. Instruments.
  
Tema 17. Tècniques de comunicació, motivació i participació.
  
Tema 18. Salut Laboral I: Introducció general als estudis sobre seguretat i salut laboral. Aproximació al contingut mínim de les funcions de nivell bàsic.
  
Tema 19. La qualitat en els serveis públics.
  
Tema 20. L'atenció al ciutadà.
  
Nota. Els temes 18, 19 i 20 podran ser adquirits a l'Oficina Municipal d'Atenció al Ciutadà (OMAC), a partir de la finalització del termini de presentació de sol·licituds, al preu que resulte de l'aplicació de l'ordenança fiscal corresponent.
  
ANNEX II
  
Funcions essencials del lloc de socorrista-monitor
  
1. Observar els usuaris de les instal·lacions per prevenir riscs i accidents, així com informar i intervenir en accions de primers auxilis quan les situacions ho requeresquen.
  
2. Planificar i desplegar programes de formació i informació en l'àmbit de la seua especialitat.